Folketing
2011-03-18

Når vi vurderer, hvad der skulle til for at sikre de børn rimelige vilkår i den tid, de opholder sig i Danmark, så er forældrenes håndtering af deres forældreskab og det at være en del af en familie en helt afgørende ting. Det er også meget entydigt dokumenteret, at forældrenes mentale sundhed og den måde, hverdagen fungerer på, afspejles en til en hos børnene. Jeg troede egentlig, at Dansk Folkeparti var tilhænger af den gode danske værdi, at ledighed er roden til alt ondt, og at det derfor er vigtigt og rigtigt, at man som menneske bidrager og selv forsørger sig i stedet for at trække på offentlige kasser, hvis man har arbejdsevne. Derfor ville jeg egentlig have forventet, at vi løb åbne døre ind hos Dansk Folkeparti, når vi sagde, at hvis folk er her, må de forsørge sig selv, hvis de overhovedet kan, i stedet for bare at trække på en offentlig ydelse.